Han har igennem længere tid været genstand for interesse fra flere klubber, og nu er det lykkedes 1. divisionsklubben Hobro IK at sælge venstrebacken Frederik Elkær. Det 21-årige stortalent skifter til norske Lillestrøm, oplyser Hobro IK i en pressemeddelelse. - Vi er enormt stolte over at sælge Frederik til Lillestrøm SK i den bedste norske række. Frederik har gennem sine fire år i Hobro IK taget kæmpe skridt i sin udvikling, hvor det især er gået stærkt det seneste år. Frederik har et stadigt stort uforløst potentiale, hvor han med sin enorme fart samt gode afslutnings- og pasningsfod har en pakke som få venstrebacks har, siger teknisk chef Lars Justesen fra Hobro IK. Frederik Elkær kom til Hobro som 17-årig fra Viborg FF. I 2021 lancerede den nordjyske klub en ny strategi, hvor der i højere grad skulle fokuseres på at udvikle klubbens unge spillere, så de siden kunne sælges videre. - Frederik bliver den første spiller, der er hentet til klubbens talentafdeling, som vi er lykkes med at føre op igennem vores talentafdeling, op på førsteholdet og som vi nu kan sælge til en større liga. På denne måde er ringen sluttet. Vi er spændte på at følge Frederiks fortsatte udvikling og se, hvor langt han kan nå i Norge, siger Lars Justesen. Frederik Elkær nåede at spille 58 kampe for Hobro IK's førstehold, hvor det er blevet til syv mål.

Referat:
Venstrebacken Frederik Elkær skifter Hobro IK ud med norske Lillestrøm.